Moncalé (fótbal)

Ël Moncalé Fótbal S.r.l. (an italian: Moncalieri Calcio S.r.l.) a l'é na società 'd fótbal ëd la sità 'd Moncalé. A gieuga ant la sgonda categorìa.

Fondà coma Moncalé Fótbal dël 1953, a l'é un-a dle tre squadre ch'arpresento la sità piemontèisa, ansema a Dinamo Moncalé e Neuv Moncalé. 

La società a l'ha vivù ij sò moment pì glorios tra j'ani '90 e ël 2000. Dòp vàire campionà an Serie D, ël Moncalé a l'ha vinciù 'l campionà nassional dj'amator dël 1999-2000 an rivand për la prima vira an soa stòria an Serie C2 e ant ël fótbal dij professionista.

Parèj la squadra bianca-asura a l'era dventà, për amportansa, la tersa squadra dla provinsa 'd Turin e lë stadi "Teston-a" a l'era stàit angrandì da 1.500 a 3.000 pòst. Ël fërvor ëd la sitadinansa a l'era franch grand coma granda a l'era la volontà 'd celebré 'l prim ann tra ij professionista an restand an col campionà. Belavans ël campionà a l'é dimostrasse motobin dur për la formassion guidà da l'antreneur Giuseppe Brucato. Ël "mister", ant un giron andoa a-i ero dlë squadre coma Triestin-a e Cremonèisa, a l'ha podù archeuje mach pòchi pont, an ruvand ùltim e an butand la paròla fin ai seugn dël Moncalé.

Dòp dontré ani 'l Moncalé a l'é stàit degradà 'dcò da la Serie D an trovand mach ant la sgonda categorìa soa dimension andoa as treuva ancora adess, mersì a dij campionà anté che a l'é sempre rivà a metà dla classificassion.

Lë stadi dël Moncalé as ciama, fin-a da la fondassion, "Teston-a" e a l'è 'dcò dit "Comunal" (m 102 x 60). 

Ij color sociaj a son: maja bianca, braje asur e caussòt bianch.

Categorìa:Fótbal an Piemont
Categorìa:Moncalé